Tre andre Tippeligalag trengte ekstraomganger for å komme videre til 4. runde. Rosenborg lå under både 0–1 og 1–2 før Byåsen fikk en mann utvist og Mushaga Bakenga reddet ekstraomganger to minutter på overtid. Bakenga scoret to mål til i ekstraomgangene og Rosenborg vant til slutt 6–3. Aalesund reddet også avansement på overtid, etter at Daniel Arnefjord utlignet til 1–1 fem minutter på overtid i ordinær tid, før Michael Barrantes avgjorde kampen i det 120. minutt. Odd Grenland ble det siste Tippeligalaget som gikk videre etter ekstraomganger da de slo Kongsvinger 2–1 på Gjemselund Stadion.